భారతీయ అంతరిక్ష పరిశోధనా సంస్థ
భారతీయ అంతరిక్ష పరిశోధనా సంస్థ (Indian Space Research Organisation) అంతరిక్ష పరిశోధనల కోసం భారత ప్రభుత్వం నెలకొల్పిన సంస్థ. ఇస్రోగా ప్రసిద్ధమైన ఈ సంస్థ దేశాభివృద్ధి లక్ష్యంగా అంతరిక్ష విజ్ఞానాన్ని అభివృద్ధి చేసే ఉద్దేశంతో ఏర్పాటై, ప్రస్తుతం ప్రపంచంలోని ప్రముఖ అంతరిక్ష రంగ సంస్థల్లో ఒకటిగా ప్రసిద్ధి పొందింది. బెంగుళూరు కేంద్రంగా ఏర్పాటైన ఇస్రో, దేశంలోని వివిధ ప్రదేశాల్లో పరిశోధన, అభివృద్ధి సౌకర్యాలు కలిగి ఉంది.
ఇన్ఫోసిస్
ఇన్ఫోసిస్ టెక్నాలజీస్ లిమిటెడ్ క్లుప్తంగా ఇన్ఫోసిస్ భారతదేశంలో పేరొందిన బహుళజాతి సాఫ్టువేరు సంస్థ. సమాచార సాంకేతికత సేవలు అందించే ఈ సంస్థ ప్రధాన కార్యాలయం భారతదేశంలోని బెంగుళూరులో ఉంది. ఇది భారతదేశంలోని అతి పెద్ద ఐటి కంపెనీల్లో ఒకటి. నవంబరు 9, 2009 నాటికి 105,453 మంది నిపుణులను కలిగి ఉంది (అనుబంధ సంస్థల వారితో కలిపి). దీని కార్యాలయాలు 22 దేశాలలో ఉన్నాయి. దీనికి భారతదేశంలో 9 అభివృద్ధి కేంద్రాలు మరియు ఇతర దేశాల్లో 34 కార్యాలయాలు ఉన్నాయి. చైనా, ఆస్ట్రేలియా, యునైటెడ్ కింగ్డమ్, కెనడా మరియు జపాన్లలో కూడా అభివృద్ధి కేంద్రాలు ఉన్నాయి. ఎన్.ఆర్. నారాయణ మూర్తి ఈ కంపెనీ వ్యవస్థాపకుల్లో ముఖ్యులు.